
48 χρόνια τραγούδι
Ίδρυμα Μιχάλης Κακογιάννης

Το Σάββατο  27 Σεπτεμβρίου 2014 παρουσία του Πρέσβη της Κυπριακής Δημοκρατίας κ. Κυριάκου Κενεβέζου πραγματοποιήθηκε στο Αμφιθέατρο του Ιδρύματος Μιχάλης Κακογιάννης, συναυλία με τίτλο, Μιχάλης Βιολάρης 48 χρόνια τραγούδι. Τη συναυλία-αφιέρωμα στον Μιχάλη Βιολάρη συνδιοργάνωσαν το Σπίτι της Κύπρου και το Ίδρυμα  Μιχάλης Κακογιάννης. 

Συμμετείχαν οι ερμηνευτές Τάκης Κωνσταντακόπουλος και Ανδριάνα Κόλλια. Ενορχήστρωση και καλλιτεχνική επιμέλεια Γιώργος Σαλβάνος. 
Ο Μιχάλης Βιολάρης ευχαρίστησε το πολυπληθές κοινό, το οποίο επιβράβευσε τους ερμηνευτές με θερμό χειροκρότημα στο τέλος της βραδιάς.

… «Και περάσανε μέρες πολλές, μέσα σε λίγην ώρα», όπως είπε ο ποιητής.... Ακόμα δεν έχω καταλάβει πως φτάσαμε μέχρι εδώ. Να γιορτάζουμε δηλαδή τα πενήντα περίπου χρόνια, παρουσίας στο τραγούδι.... Ήμουνα εκεί γύρω στα 23, όταν τραγούδησα δοκιμαστικά τρία τραγούδια στην «ΠΑΡΑΓΚΑ»  στην Κέκροπος.... Απόψε, είπαμε με τους φίλους μου, και με τη συμπαράσταση του  «Σπιτιού της Κύπρου» να θυμηθούμε τα τραγούδια εκείνα, που χρόνο με το χρόνο μαζεύτηκαν, και μας οδήγησαν μέχρι εδώ.... Ξεκινήσαμε από το «ΟΥΛΛΑ ΧΑΛΑΛΙΝ ΣΟΥ», που γράφτηκε από τον Ανδρέα Γρηγορίου κι εμένα το 1965... Ύστερα, θυμηθήκαμε το «ΗΡΘΕΣ ΕΨΕΣ ΣΤΟΝ ΥΠΝΟ ΜΟΥ», και από τον Γιάννη Σπανό περάσαμε στη «ΣΤΕΛΛΑ», για να πάμε μετά τον Γιώργο Κριμιζάκη στον Λίνο Κόκοτο, που μας θύμισε «ΤΟ ΔΕΛΦΙΝΟΚΟΡΙΤΣΟ».  Σταθήκαμε για λίγο στο Βασίλη Κουμπή με τον «ΧΑΡΙΛΑΟ», και αμέσως μετά ο Μίμης Πλέσσας μας μετέφερε στο Νησί της Αφροδίτης με το «ΑΝ ΒΟΥΛΗΘΩ ΝΑ Σ' ΑΡΝΗΘΩ».... Στη συνέχεια, δεν ξεχάσαμε τα τραγούδια εκείνα που σημάδεψαν την πορεία μας, που άλλοι συνάδελφοι έτυχε να ερμηνεύσουν υπέροχα, σε πρώτη εκτέλεση...  Μιχάλης Βιολάρης.
29 Σεπτεμβρίου 2014 

